РЕГЛАМЕНТ (ЕО) № 164/2009 НА КОМИСИЯТА
от 26 февруари 2009 година
за изменение на Регламент (ЕО) № 951/2006 във връзка с доказателства за пристигане по местоназначението при извънквотния износ в сектора на захарта
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 192, параграф 2 във връзка с член 4 от него,
като има предвид, че:
(1)
В Регламент (ЕО) № 951/2006 на Комисията от 30 юни 2006 г. за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (2) се определят също така и подробни правила относно извънквотния износ в сектора на захарта.
(2)
С цел намаляване на риска от измами и за предотвратяване на всякакви злоупотреби, свързани с повторен внос или повторно пускане на пазара на Общността на извънквотна захар или изоглюкоза, Регламент (ЕО) № 924/2008 на Комисията от 19 септември 2008 г. за определяне на количествените ограничения за износ на извънквотна захар и изоглюкоза до края на пазарна 2008/2009 година (3) изключва някои близки износни местоназначения от списъка с отговарящи на условията местоназначения.
(3)
В член 4в от Регламент (ЕО) № 951/2006 се упоменават документите, които може да бъдат представени като доказателство за пристигане по местоназначението в случаите, в които определени местоназначения са изключени от износ на извънквотна захар и/или изоглюкоза. Посоченият член обаче не позволява приемането на митническите декларации, упоменати в член 16, параграф 1 от Регламент (ЕО) № 800/1999 на Комисията от 15 април 1999 г. за установяване на общи подробни правила за прилагане на режима на възстановяванията при износ на земеделски продукти (4) или на сертификат за разтоварване, които следва да са основните документи, които да се представят като доказателство за внос в трета държава. Документите, упоменати в член 4в от Регламент (ЕО) № 951/2006, следва да се приемат само ако износителите не могат да получат стандартните митническите декларации, посочени в член 16, параграф 1 от Регламент (ЕО) № 800/1999.
(4)
Износът на захар като хуманитарна помощ продължава да бъде важна търговска дейност за някои износители на захар от Общността. При такъв износ често се случва износителите да не могат да получат стандартните митническите декларации, а е трудно да предоставят документите съгласно член 4в от Регламент (ЕО) № 951/2006. Затова следва да се разреши декларацията за приемането на доставката, издадена от одобрена международна организация или от хуманитарна организация, да се приема като доказателство за пристигане по местоназначението в съответствие с член 16, параграф 2, буква е) от Регламент (ЕО) № 800/1999.
(5)
В съобщенията на държавите-членки за издадените лицензии за износ, изисквани съгласно член 17 от Регламент (ЕО) № 951/2006, следва да се посочват и количествата квотна захар и/или изоглюкоза, изнесени без възстановяване.
(6)
Количествата захар, внесени в рамките на режим активно усъвършенстване, следва внимателно да се наблюдават. Следователно съобщенията на държавите-членки за съответните количества следва да се представят месечно.
(7)
Поради това Регламент (ЕО) № 951/2006 следва да бъде съответно изменен.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 951/2006 се изменя, както следва:
1.
Член 4в се заменя със следното:
„Член 4в
Доказателства за пристигане по местоназначението
1. Ако определени местоназначения не отговарят на условията за износ на извънквотна захар и/или изоглюкоза, представянето на един от документите, посочени в член 16, параграф 1 от Регламент (ЕО) № 800/1999, служи като доказателство за изпълнението на митническите формалности за внос в отговарящи на условията местоназначения.
2. Ако износителят, въпреки че е предприел необходимите стъпки, не може да получи документите, посочени в параграф 1 от настоящия член, то продуктите се смятат за внесени в трета държава при представяне на следните три документа:
а)
копие от документа за превоз;
б)
декларация, че стоката е била разтоварена, изготвена от официален орган на въпросната трета държава, от официален орган на държава-членка със седалище в държавата по местоназначението или международна надзорна агенция, одобрена съгласно членове от 16а до 16е от Регламент (ЕО) № 800/1999, която удостоверява, че стоката е напуснала мястото на разтоварване или в краен случай, че, доколкото е известно на органа или агенцията, издаващи декларацията, стоката не е била повторно натоварена с цел повторен износ;
в)
банков документ, издаден от оторизирани посредници, със седалище в Общността, удостоверяващ, че плащане, съответстващо на въпросния износ, е постъпило по открита при тях сметка на износителя или доказателство за плащане.
3. В случай на износ на извънквотна захар и/или изоглюкоза като хуманитарна помощ за международна организация или хуманитарна организация продуктите се смятат за внесени в трета държава, когато се представи декларация за приемането на доставката, издадена или от международна организация, или - когато продуктите представляват хуманитарна помощ - от хуманитарна организация, одобрена от държавата-членка износител.“
2.
В член 17 се добавя следната буква:
„г)
количествата, за които са издадени лицензии съгласно член 7, разделени между захар и глюкоза.“
3.
В член 19 точка 3 се заменя със следния текст:
„3.
количествата захар, внесени от трети страни и изнесени като компенсиращи продукти в рамките на режим активно усъвършенстване, посочен в член 116 от Регламент (ЕИО) № 2913/92; съобщението се отнася за един месец; то се предоставя не по-късно от края на втория календарен месец след въпросния месец.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Член 1, точка 1 се прилага от 1 октомври 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 февруари 2009 година.